OAV: Botir Parpiyev Davlat soliq qo‘mitasi raisligidan bo‘shash to‘g‘risida ariza yozgani haqidagi xabarlar — mutlaqo yolg‘on

O‘zbekiston Davlat soliq qo‘mitasi (DSQ) raisi Botir Parpiyev o‘z ixtiyori bilan ishdan bo‘shash haqida ariza yozgani haqidagi xabarlar rad etildi. Bu haqda “Xabar.uz” xabar bermoqda.

 Botir Parpiyev — O‘zbekiston Prezidentining 22-dekabrdagi Oliy Majlisga Murojaatnomasida.
Kadr: “O‘zbekiston 24”
Xabar berishlaricha, bir qator mahalliy va xorijiy internet-nashrlarda DSQ raisi Botir Parpiyev o‘z ixtiyori bilan ishdan bo‘shash to‘g‘risida ariza yozgani haqida xabarlar tarqalgan.
“Xabar.uz” tahririyati bu gap-so‘zlarga aniqlik kiritish maqsadida, DSQ axborot xizmatiga murojaat qilgan.
U yerdan ma’lum qilishlaricha, bu kabi xabarlar mutlaqo yolg‘on va hech qanday asosga ega emas. Hozirda soliq tizimida bir qator islohotlar amalga oshirilmoqda. Botir Parpiyevning salomatligi ham yaxshi, u oldingidan-da ko‘proq g‘ayrat bilan mehnat qilayotgani aytildi.
“Xabar.uz”da e’lon qilingan xabardan iqtibos
Toshkent vaqti bilan 29-dekabr, soat 16:35 holatiga ko‘ra, qo‘mita axborot xizmati o‘z rasmiy saytida bu mavzu yuzasidan biror axborot bermagan edi.
Ma’lumot uchun, 71 yoshli Botir Parpiyev 2004-yil fevralidan beri O‘zbekiston Davlat soliq qo‘mitasi raisidir. U bungacha ichki ishlar vaziri o‘rinbosari (1998—2002-yillarda), favqulodda vaziyatlar vaziri (2002), Davlat bojxona qo‘mitasi raisi (2002—2004) lavozimlarida ishlagan.